Култура :: Изборът на "Култура" :: Кратка теория на парите за филолози\n2. Откъде идват парите? Много хора мислят, че парите са нещо, което стои някъде, и оттам отива някъде другаде. По едно време считали, че парите са злато и затова открили Америка, понеже мислели, че е Индия, а индийците и досега имат много злато, защото обичат да ходят със златни украшения. Обаче на китайските карти – защото китайцитевсъщност открили Америка в 1421 г., след като решили математическата задача за слепване на картите на двете полукълба – не пишело какво са открили, защото в Китай имало ред и не можело всеки да кръщава нещата. Така местните американци се оказали индианци и скоро били освободени от всичкото си злато, сребро и подобни, защото за тях те не били пари – местните предпочитали стъклени топчета, гребени и такива. Когато хората мислели, че парите са злато, основна задача на науката била да произведе злато от по-прости и широко разпространени неща. Така възникнала алхимията. Великият Нютон, например, се занимавал основно с алхимия и астрология – това били важните науки тогава, а измислил диференциалното и интегрално смятане, което сега наричат Анализ, когато физикът Робърт Хук го помолил да обясни защо гравитацията е пропорционална на обратния квадрат на разстоянията. Нютон много се ядосал на Хук, затова не му казал какво е измислил, а като станал началник след време, изгорил всички приспособления, с които Хук 40 години демонстрирал своите и чужди физични открития пред Кралското дружество. После Нютон казвал, че само глупаците питат защо, докато науката се занимава с как нещата са такива, каквито са. Оттогава науката е такава. Нютон освен това казвал, че бил постигнал, каквото постигнал, защото стъпвал на раменете на гиганти. Хората вярвали на тази история, защото нямали портрети на Хук да видят, че той бил нисък и гърбав от многото опити и демонстрации. Нютон просто се шегувал, подобно на Ювенал, който казвал нещо за духа и тялото, но то било точно наопакина онова, което хората си мислели, защото вече не можели да четат латински. Затова филологията е важна. Когато Карл Велики се канел да стане велик, открил, че местните не знаят латински и си внесъл монаси от Англия, които поради изолацията на Острова знаели езика, какъвто бил едно време, когато хората още го практикували. Така изолацията за някои неща е полезна, а за други вредна. Нютон много си кореспондирал с Лайбниц – главно да го дразни и да го проверява какво е открил – обаче никога не му пишел пряко, защото Лайбниц минавал за германски агент. Нютон пишел на главния секретар на Кралското дружество, който препращал писмата от свое име. Веднъж Нютон пратил на Лайбниц анаграма – разбира се, на латински – с която му съобщавал, че е полезно да се решават диференциални уравнения. Оттогава хората, които се занимават с наука, пишат и решават диференциални уравнения. Понякога това няма много смисъл, обаче си остава полезно. Когато започнете да разбирате как нещо, което няма много смисъл, иначе е полезно, започвате да разбирате от икономика. Затова после на главния секретар му отрязали главата в Тауър – по обичайната процедура, а Нютон станал главен секретар и изгорил портретите на Хук, когото не харесвал, защото бил нисък и бил открил закона за гравитацията, обаче не знаел защо.\nНютон знаел от Ферма, който иначе бил адвокат, че нещата се познават чрез допиране на плоски неща до тях, защото плоските неща са просто устроени и като се напаснат с нещата, които искате да разберете, всичко ви става ясно. Освен това Нютон бил чел съчинението на Кеплер за геометрията на винените бъчвии така открил законите за движение на небесните тела. Кеплер не пиел, той бил монах, обаче веднъж отишъл на гости на Тихо Брахе, който бил астроном на един друг Остров, и там имало много бъчви, защото падало голямо пиене. Така се събират данни. Когато Нютон видял, че не може да получи злато по алхимичен път, станал началник на Монетния Двор, понеже на този началник се полагала част от златния прах, който оставал от сеченето на пари. Тогава златото било пари, парите изглеждали като злато и хората били меркантилисти. Обаче Нютон не разбирал от пари и по едно време си вложил парите в Компанията на Южните морета, която била организирана от министъра на финансите на Краля и някои негови приятели, и така ги загубил всичките. После на Краля му направили bail-out, т.е. реституирали му парите, а Нютон казал, че можел да изчисли движението на небесните тела, но не и лудостта на тълпите. На това сега му казват когнитивен дисонанс и други неща, от които психолозите разбират, а обикновените хора ги правят. Така излиза, че хората постоянно не разбират какво точно правят. Което може и да е вярно, обаче няма смисъл.\nЗатова икономистите по принцип приемат, че хората знаят какво точно правят, защото иначе икономическият анализ няма да имасмисъл и икономистите ще трябва да станат психолози.\n3. Канцлерът на Трезора и неговите влиятелни приятели всъщност организирали Компанията на Южните Морета, за да спасят платежния баланс на страната. Тогава хората били меркантилисти и много се наскърбявали, когато парите отивали някъде другаде. По онова време слънчевият Луи бил още малък и чичо му, Орлеанският херцог, заедно с един шотландец, Джон Лоу, организирали такава далавера, че всички пари от Англия и Европа се събрали във Франция. Далавера - на български – е онова, което икономистите наричат арбитраж. Арбитражът бил организиран около Компанията за Мисисипи, чието предназначение било да извлича златото от едноименната река. Не че в Мисисипи някога имало злато, но Джон Лоу бил шотландец и знаел, че французите не разбират от география. Той произхождал от семейство на златари, които по съвместителство станали и банкери, и бил разбрал същността на парите. Същността на парите е да правят хората щастливи. Хората са нещастни, защото нямат пари, а нямат пари, защото им липсва въображение. Поради това те си мислят за парите като за нещо – злато, сребро и подобни. Парите, обаче – според Law - са абстракцията на идеята за всеобщо щастие, а техниките за материализиране на тази абстракция – т.е. за произвеждане на пари - предписват как това се постига. Затова този шотландец е по-велик от другия по-известен шотландец – Адам Смит, който всъщност бил митничар - защото Смит възприемал всеобщото щастие като процес, в който парите по същество не участват. Той закачил на този процес етикета “невидимата ръка”, което се обяснява с професионалната му деформация като митничар – митниците открай време различават видимия от невидимия внос или износ - и оттогава икономистите и финансистите много-много не си говорят, макар да се занимават с едно и също. Иначе финансистите ходят по-добре облечени. Така ходели хората по времето на Джон Лоу, когато Брюксел бил зарит с поръчки за дантели за две години напред, а производителите на ливреи, карети и други такъми имали и по-голям backlog. Напълно съзнателно Law открил основните понятия и инструменти на съвременната парична политика, така изградил своята система, а в процеса на поддържане на паритета на създаваните от него пари – вече спонтанно – открил и другите инструменти за постигане на всеобщо щастие – масови арести, принудителен каторжен труд и подобни. Френският експеримент от второто десетилетие на XVIII век имал дълготрайни последици. Спонтанно възникналата на rue Quincampois борса за ценни книжа направила доста хора от третото съсловие наистина богати, разорила мнозина аристократи и показала действителната сила на парите като инструмент за цивилизационни и съсловни преобразования. Така се получило, понеже висшите съсловия ги мързяло да ходят на борсата и пращали там прислугата, която арбитрирала разликата между цената от предния ден и актуалната борсова цена, която обикновено била по-висока, и така низшите съсловия станали богати. Това в крайна сметка не се харесало на политическата власт, която тогава била абсолютна монархия, и демократизирането на парите било прекратено. Споменът за катастрофата на висшите съсловия - сред които мнозина загубили именията си, които били заложили, за да получат leverage – останал завинаги свързан с името на Лоу, който добил репутацията на измамник. Този спомен висял като призрак над Конвента и Директорията, когато трябвало да решават начините за финансиране на Революцията, и взетите тогава решения превърнали Париж в най-значителния капиталов пазар на XIX век. По неведомите пътища на съдбата това довело до откриването – от Жюл Реньо (Jules Regnault) в 1863 г. – на закона за анти-гравитацията на цените на фондовите пазари (това, че дисперсията на цените е пропорционална на втори корен от времето), а малко по-късно – в 1900 г., от Луи Башлие(Louis Bachelier) – на уравнението на Брауновото движение, непрекъснатите случайни процеси и, по същество, на математическите финанси. Такива били последствията от откриването на същността на парите, обаче хората били неблагодарни и затова Лоу умрял в бедност, разочарован от неразбирането на неговата система. Точно двеста години след неговата смърт започнала Голямата Депресия, а с нея и истинското разбиране на тази система. По случайност, пак по същото време, били формулирани и законите на квантовата механика.\n4. Ако в този момент продължавате да се чудите откъде всъщност идват парите, не сте сами – икономистите също не знаят. Те определят парите функционално, след катовече са приели, че отнякъде има пари, и обикновено казват, че парите са това, което правят – money is what money does. Освен това имат различни теории за различните видове пари, които измислят. Имат дори хеликоптерни пари, поради което текущият прякор на председателя на Федералния резерв – Бен Хеликоптера – е само отчасти шега. Затова финансистите са натоварени да експериментират от какво може да се направят пари и така постепенно нещата се изясняват. Така прогресира знанието за парите.\nАко хората бяха умни, казват някои, нямаше да трябва да правят експерименти, за да открият квантовата физика. Квантовата физика следва от някои математически съображения. Това е вярно и за парите. Защото величието на Джон Лоу е в разбирането на квантовата природа на парите – парите никога не са там, където ги търсите, а винаги някъде другаде. Парите са навсякъде и никъде, размазани по цялото икономическо пространство, което свързват в едно и по този начин компактифицират. Затова, ако хората бяха умни, нямаше да се събират на големи групи и да обсаждат банките, където, според тях, парите им кротко лежат, само за да открият, че там парите им всъщност ги няма. Обаче хората сме такива – обичаме да експериментираме - поради което нещата стават, както стават. За разлика от повечето физически величини, парите не обичат законите за запазване. Още с първите испански галери, акостирали в Европа с пълен товар от злато и сребро, хората открили, че увеличаването на парите само по себе си не ги прави по-богати, защото цените на нещата някак веднага пораствали. Така била открита количествената теория за парите, която казва, че ако увеличите парите в обръщение сто пъти, цените на всичко – в крайна сметка - ще се увеличат също сто пъти и хората ще си останат толкова бедни или богати, колкото и преди. Оттогава икономистите започнали да се интересуват само от относителните цени. Относителните цени са нещо подобно на проективните координати в геометрията, които хората почнали да откриват горе-долу по същото време, докато се опитвали да разберат защо някои рисуват хубаво, а други – не. Проективната геометрия лежи в основата на много геометрии и се интересува само от взаимното разположение на нещата. Самите неща нямат особено значение и могат да се възприемат като етикети. Обаче геометрическите неща винаги лежат някъде – например във видимото пространство, което обитаваме – а относителните цени не е ясно къде живеят, понеже са невидими. Тази невидимост на “истинските цени” много обърквала икономистите, защото било добре да могат да виждат какво става, обаче нещата показвали какво е станало, едва след като то вече било станало. Оттогава на икономистите им останал навикът да гледат назад – с hindsight – което, точно казано, значи да гледате със задника си, ако той стои на правилното място. Освен това всички цени били изразени в някакви пари, например в злато, и като се гледат пост фактум отношенията на две цени, цената на парите – защото и те си имат цена – остава фиксирана. С други думи, може да знаете относителните цени само със задна дата и само при фиксирана цена на парите, които в този смисъл изглеждат като мярка на всички цени. Поради естеството на икономическите неща, мярката от време на време се променя и така относителните цени също се променят, обаче как точно, е трудно да се каже, защото това винаги става ясно едва впоследствие, когато още много други важни неща вече не са същите. Понеже хората заемат различно положение в обществото и поради това имат различно количество пари, различните хора могат да гледат по различен начин на единицата мярка на парите. Иначе казано, един лев не е един лев за всеки човек, зависи и от човека.Така парите – гледани като икономическа мярка, с която хората се надявали да могат да определят правилното взаимно разположение на нещата в икономиката - се оказали досадно объркващи и неопределени. Затова икономистите – като не знаели какво да правят с тях – решили да ги игнорират и почнали да казват, че парите нямат значение. Това е много странно, ако не сте икономисти, защото отстрани изглежда, че повечето хора през по-голямата част от времето се опитват да изкарат повече пари. Така че, ако парите нямат значение, излиза, че повечето хора цял живот се занимават с глупости. Не знам как стоят нещата от гледище на психолозите, но за икономистите този въпрос все още виси. Един много известен икономист – който преди време стана носител на Нобелова награда или ННН (истинското заглавие е по-дълго, но това наистина няма значение) за работите си по теория на парите – каза в Нобеловата си лекция, че не е ясно дали парите имат или нямат значение. Поради това някои мислят, че икономистите цял живот се занимават с глупости. Това също е висящ въпрос.\nМаркс вярвал, понеже бил чел класическите икономисти, че ценността на нещата при размяната се запазва. Като размените местата на купувача и продавача, ценността на нещото, което те си разменят, не се променя, защото – в противен случай - продавачите ще станат купувачи и нещата ще възстановят естественото си равновесие. Законите за запазване винаги следват от някаква симетрия, това после Еми Ньотер наистина го доказала. Марксне разбирал капитала, затова основното му съчинение се казва така; и особено не разбирал, че способността на хората да работят е като капитал – нещо, което може да се разпределя във времето и поради това с него може да се арбитражира. Иначе той арбитражирал неколцина издатели – т.е. взел пари за нещо, което никога не написал – и, разбира се, постоянно арбитражирал Енгелс - за какво в крайна сметка са приятелите. По онова време хората си представяли размяната като механичен лост, а ценността на разменяните неща - като тежестите, които под действието на гравитацията уравновесяват този лост. Парите трябва да са били опорната точка на лоста, където двете рамена се съединяват, обаче икономистите по начало приемали, че рамената са симетрични и поради това опорната точка я вземали на еднакво разстояние от краищата на лоста. Изглежда странно, но законите за запазване в икономиката и физиката са свързани с работата на лекари, физиолози. Херман фон Хелмхолц бил лекар, физиолог и дал каноничната за ония години формулировка на закона за запазване на енергията във физиката. Същото направили преди това и физиократите в икономиката. Вероятно това идва оттам, че – при нормални условия – обемът на физиологичните течности в човешкия организъм наистина се запазва.\nМаркс освен това считал, че може да изчисли движението на тълпите, което Нютон не можел, понеже имал идея накъде отиват нещата. Това в математиката го наричат да познаваш асимптотиката на процеса. Обаче Маркс не разбирал много от математика, защото веднъж написал малък трактат за смисъла на диференциала. Диференциалът бил измислен от Лайбниц, за да могат и по-простите хора – не само Нютон – да смятат, без да разбират какво точно правят, и затова поначало нямал никакъв смисъл. Затова някъде казвам, че на места историята звучи идиотски, защото какво означава да търсиш смисъла на нещо, което е направено да няма смисъл. Поради това асимптотиката на нещата, както си я представял Маркс, се оказала погрешна, обаче хората трябвало да опитат, за да се убедят. Затова не е вярно, че икономиката не е експериментална наука. Маркс взел идеята за това накъде отиват нещата от Дейвид Рикардо, който – според някои по-късни завистници – бил покорил Англия, както Светата Инквизиция преди това покорила Испания. Рикардо казвал, че капиталът се самоунищожава и поради това капитализмът сам ще изчезне, защото данните за XVIII век показвали, че далаверата на капиталистите постоянно намалявала. Това ставало, от една страна, поради огромните инвестиции за фабрики и инфраструктура, а от друга, понеже икономистите още не били разбрали парите. Тогава имало много школиза изучаване на парите и те постоянно се карали, защото не било ясно кой всъщност е прав. Затова капиталистите, общо взето, правели капитализма със собствени средства - чрез натрупване, и така печалбите им били малки, а капиталистите много се ядосвали и карали хората още повече да работят, поради това капиталистите тогава минавали за лоши хора.\nИначе Маркс, като великия Нютон, също не разбирал от пари. Може и да е чел различните спорни теории за парите, обаче най-много харесвал физиократите, а те не обичали парите, защото кралят постоянно ги карал да му намират пари. Освен това - като физиолози - те не виждали никакъв смисъл в парите, защото парите са необходими, за да изразявате цени с тях, а в биологията изобщо няма цени. Затова икономистите подозират, че нещата с еволюционната биология не са наред, понеже новите дарвинисти взеха теорията на игрите от икономистите и я приложиха, както навремето Дарвин приложи Малтус. Всичките тези еволюционно устойчиви стратегии, пейзажи и оптимизиращи движения върху тях нямат много смисъл, ако нямате цени. Обаче теорията за еволюцията създава приятното усещане за неизбежен прогрес, защото няма как иначе да получите от чехълче маймуна и после човек. Затова хората обичат еволюцията, понеже са мързеливи. В този смисъл теорията на еволюцията е bullish за човека, докато Малтус бил по-скоро bearish, т.е. мечка. Той забелязал качествената разлика между две неща – растежа на населението и - в съвременна терминология - икономическия растеж. Според данните, които Малтус анализирал, растежът на населението бил експоненциален, докато икономическият растеж - само линеен. От това следвало, че хората ще бъдат постоянно нещастни, а от време на време дори трябва да се избиват взаимно, ако няма големи епидемии и катаклизми, защото съвсем няма да има какво да ядат. Затова никой не обичал Малтус, понеже – като правило - хората не обичат мечките. Защото мечките развалят купона. Когато икономистите научили достатъчно анализ - четейки Лайбниц, понеже Нютон смятал много идиосинкратично, а Лайбниц бил демократ - те направили теория за растежа, като използвали само експоненциални функции. Така се оказало се, че оптималният темп на растежа бил пропорционален на растежа на населението и – поне на теория – хората вече не трябвало да се избиват. Такава е ползата от анализа. Дарвин всъщност взел теорията на еволюцията назаем от Уолъс и после забравил да му я върне. На това финансистите му викат default, а по онова време в Англия, който вземел нещо назаем и не го върнел, го пращали в затвора. Затова на Улицата тогава си имали даже песничка – he who sells what isn’t hisnt, must give it back or go to prison. Не е бог знае какво като поетика, но звучи правдиво. После хората питали Уолъс не му ли е тъжно, че Дарвин не му върнал идеята, а той казвал, че идеята всъщност не струвала, защото не обяснявала как може да възникнат хора, които могат да обсъждат идеи. Мен маймуните, казвал Уолъс, не ме интересуват толкова, интересуват ме хората. Затова някои мислят, че Уолъс разбирал нещата, а Дарвинпросто бил амбициозен.\nПринципите на Рикардо са наистина хубава книга, но името му се свързва най-вече с принципа за сравнителните предимства, който – в съответствие със закона на Арнолд - бил открит от Робърт Торенс, полковник. Законът на Арнолд - Арнолд всъщност е геометър - гласи, че ако нещо е кръстено на някого, най-вероятно е открито от друг. Това, разбира се, се отнася и до закона на Арнолд. Така този закон, както почти всичко важно в икономиката, е пример за автореферентна структура. Автореферентните, т.е. самоотнасящи се, структури постоянно лъжат и произвеждат парадокси, защото – за да се определят – се позовават на самите себе си. Някои намират това за дълбоко, но това е дълбочината на тавтологичното мислене. Марксе пълен с такива конструкции, защото бил учил за философ, а философите по начало се занимават с нещата, с които обикновените учени не могат. Затова Т.С.Елиът казва: което не знаят, е единственото, което знаят. Обаче Елиът тук просто перифразирал Витгенщайн, който – като разбрал за какво става дума – писал, че за което не може да се говори, за него трябва да се мълчи.\n8. Тавтологичният дискурс е много приятен, защото в него изненадите идват предизвестено – като англичанин на вечеря - и не са коварни, макар да звучат драматично. Това се получава, защото тавтологичният дискурс е симетричен и никаквото му съдържание се запазва постоянно. Краен брой етикети се комбинират по краен брой начини – това Нютон постоянно го използвал да смята разни неща – и ако речете да отъждествите някои от получаващите се комбинации, получавате групата на симетриите или автоморфизмите на въпросния дискурс. Когато Алън Тюринг разбрал кои неща могат да бъдат изчислявани и какво всъщност означава да програмирате, някои хора се притеснили, че програмираните машини ще станат като хората, както хората се получили от маймуните - поради общата тенденция за еволюция и прогрес. Тогава Тюрингизмислил теста, който носи неговото име – изключение от закона на Арнолд – и показва какво значи да си човек. Ако разговаряш с програма, но си мислиш, че е човек – или ти си програма, или програмата е човек. Навремето някой беше направил една програма - Елиза (по името на младата дама от онази пиеса на Шоу) - която много хора разпознавали като човек. Ключът към успеха на програмата бил прост – тя често се съгласявала с общуващия и проявявала към него съчувствие, като повтаряла подходяща част от текста, който й се предлага, като въпрос. Такава е структурата на дискурса, по която хората се разпознават като такива. Познавачите казват, че това работи по-добре от психоаналитик и освен това не струва пари.\nНа отделни места в този текст става дума за някого, когото – поради липса на въображение – наричам аз. Това обаче не съм аз. Това е той. Той е представителен за нещата, както се случват, когато се случват. Той също така не е едно, а много – някои доста различаващи се – лица. Психиатрите биха казали, че е човек, който страда от размножаване на личността (multiple personality disorder или MPD). Веднъж гледах филм, в който десетина души – мъже, жени и деца - се опитваха в мрака на някакъв мотел да се избият. Накрая оцеля само едно хлапе, което психоаналитикът (в такива сюжети винаги има психоаналитик, те са всъщност психиатри) прибра с колата си и го подкара към къщи. Хлапето го ликвидира в колата, то беше последната оцеляла личност. Затова не съм сигурен, че психиатрите разбират добре тази сложна материя. Икономистите гледат на това по-просто, защото им се налага, освен другото, и да смятат. Има състояния на нещата (или, ако предпочитате, на средата) и икономическите агенти, които аз наричам стопански деятели, са част от тях. Сечението на всеки деятел с всяко състояние е онова лице, което участва в драмата, описвана от икономистите. Понеже състоянията описват база в пространството на всички възможни състояния – това се прави, за да не изпуснете нещо – тези лица също описват база в пространството на всеки участник. Макар да изглежда, че има много стопански деятели, в действителност той е само един. Поради това той е представителен за цялото, което всъщност е той. Именно това икономистите наричат представителен стопански деятел и цялата икономическата и финансова теория се крепи върху него. В театъра или киното на това съответства изграждането на ролята като изиграване на състояния на ума (states of mind). Това не е по Станиславски. Различно е. Затова някои харесват играта на Изабел Юпер. Икономистите са принудени да гледат на нещата по този начин, защото си имат работа с такъв материал. Понеже имат проблем да локализират нещата, за които говорят, икономистите по начало си имат работа със сплетени състояния (entangled states). Това сдвояване на действието кара стопанските деятели да поддържат здравословното за тяхното оцеляване състояние на шизофреничност. Както казваше големият Бен Греъм, когато си партнираш с маниакално-депресивен тип (неговата метафора за г-н Пазара), трябва да си адекватен. Затова през по-голямата част от времето участниците на пазара поддържат «състояние на ума», което по същество е шизофренично, съставено е от две взаимно изключващи се алтернативи. Алхимията на финансите на Джордж Сорос, култова книга за моето поколение, добре илюстрира за какво става въпрос. Класическата теория на вероятностите не може да описва такива състояния, защото Колмогоров я направи част от теорията на мярката, където нещата не могат да бъдат амбивалентни. От известно време Сорос се опитва да направи теория, която да съответства на опита му като арбитражьор, но изглежда не разбира невъзможността това да се направи по обичайния начин. Във всеки случай, у нас той беше представен като карикатура. Защото в България карикатуристите минават за художници.\nСлавейков – помръкнала слава и неясно бъдеще


Обобщение – преди и сега | Светът в моите очи\n← Величествена птица\nСънувай дете →\nОбобщение – преди и сега\nЦялото ни общество се е градяло на това всички да са еднакви – спасявайки се по този начин народа от евентуална „екзекуция“ в социален ,а понякога и в буквалния смисъл. Еднаквостта е поддържана по всякакъв начин – от изискванията към облеклото , поведението , мисленето и най – вече говоренето. Единствената свобода на тези еднакви хора си е оставало шушукането в къщи за новините „отвън“ , някой и друг виц за милиционери и партийни членове. Наблягало се е основно на слуховете и обсъждането на хората от квартала , работата , градът/селото. Клюките са били и си остават основното основното занимание на повечето хора – те са били еднакви и си остават такива . Не са искали да се развиват – всички онези които са ходили и правили нещо различно са били оплювани , клюкарствани и т.н. Но разбира се се оказва , че сред „равните“ има и една прослойка която си е позволявала доста не правдиви неща за това време , тези хора заемащи разни постове из предприятия и др. сдружения , организации почти всички обвързани с партията на някакво ниво.\nМанията да се живее в град по възможност по голям е променил облика на страната безвъзвратно , което си пролича много добре сега. Изоставените села , необработваната земя – популацията на циганите (които са винаги „дискриминирани“ и плачещи за помощи). Това е в следствие на тогавашната политика и малоумщината на всички досегашни управляващи + голямата лакомия.\nТа да продължа за сегашното ниво на обществото ни – продължава най-желаното нещо да е да си част от някаква група (винаги се гледа да си в групата) , а тези които не са еднакви биват отхвърлени и обругани. На малкото хора които предпочитат това обикновено поемат голяма част от злобата на другите – защото биват приемани за слаби и мачкани през целия живот или поне докато не си отвоюват самостоятелността си. Също така и различните от общата маса биват нарицавани като пропаднали , съмнителни и все в този дух.\nПриемствеността в полицията/милицията/ и разни други държавни сигурни организации поддържат старите си навици към малтретиране , подслушване , сплашване и отнемане на правата. По – голямата част слушат музиката (обозначавана с мръзната дума) #чалга#. Това е основната музика в „малцинствата“ (кавичките са за да обозначат , че те вече не са и че са много нагли) и голяма част от „културно“ възвишеното ни общество.\n„Стотиците очи , които щом станеш сутрин от леглото , се вторачват подире ти и така те изпращат чак до вечерта. Хора , дето всичко са видели , всичко знаят , от всичко правят изводи и непрекъснато бдят да не би случайно да се отклониш от правия път.“\nИз „Момчетата и момичетата“ от Ясен Антонов\nАко искате да прочетете за символите на социализма (и лесно да сравните 20г по късно как продължават да са в главите на много).\nPosted on 13/03/2008, in Истини, Култура, живот. Bookmark the permalink.\tВашият коментар.


София играе: Творчески конкурс предизвиква децата да развихрят въображението си\n- 5-15г. безплатно\nСъстезанието Студио „Въображение“ за рисунка на нов персонаж, сценарно табло или комикс се провежда за пети път\nИнициативата Студио „Въображение“ стимулира малките творци и художници да се потопят в света на анимациите за пета поредна година. Конкурсът на Cartoon Network ще се проведе между 22 април и 26 май и е за ученици от 5 до 15-годишна възраст. Той е под надслов „Рисувай и се забавлявай!“ и главната му идея е да запознае младите творци с начините за създаване на анимация и също да събуди техния интерес и креативен потенциал.\nПрез изминалите няколко години конкурсът се радва на огромен интерес. Във всяко издание средно 2000 талантливи български деца се включват в съревнованието и мерят творческите си умения, затова от любимия детски телевизионен канал Cartoon Network са приготвили награди и през 2019-та.\nСъстезанието се състои от две категории – първата е създаване на нов, анимационен персонаж, втората – измисляне на история под формата на сценарно табло или комикс. Необходимо е учител на класа-участник да изпрати имейл с творбата на imagination.studios@purvite7.bg, заедно със своите данни. Повече информация е публикувана на официалната страница на конкурса при "Първите седем". А на imaginationstudios.bg може да бъде открита пълна гама полезни съвети за подготвяне на творческите материали.\nСтраницата на инициативата е активна и през останалата част от годината. Това дава възможност на децата да се забавляват и обучават не само по време на конкурса. Те могат да гледат инструктиращи видеа, да играят игри и да се упражняват в рисуване и други творчески дейности.\nСлед края на състезанието международно жури ще избере трите най-добри проекта за всяка една от двете категории. Класовете, които заемат първите места за най-забележителен анимационен герой и сценарно табло или комикс ще получат по един таблет за рисуване, посещение от аниматори от Студио „Змей“ и още страхотни награди. Тези, които се наредят на второ и трето място пък ще се радват на комплект от брандирани подаръци, предоставени от Cartoon Network. Победителите ще бъдат оповестени след 29 май.\nПартньори на конкурса тази година са детската медия „Първите седем“, анимационното Студио „Змей“, младежката организация Фондация „Тротоара“ и обичаните влогъри „Айде БГ“ .\nCartoon Network е обичан от всички канал, фокусиран основно върху момчешката, но харесван и от момичешката аудитория, заради своите комедийни и приключенски предавания. Програмата и съдържанието третират теми, които са близки до децата – хумор, приятелство, въображение, екшън и приключения. Cartoon Network е насочен към момчета и момичета на възраст 6 – 12 г. и чрез разнообразното си и световно успешно съдържание цели да ги предизвиква да бъдат самите себе си. В програмата на канала се открояват анимационни комедии като „Невероятният свят на Гъмбол“, „Време за приключения“, „Парк шоу“, „Кларънс“, „Стивън Вселенски“, „Чичо дядко“, както и превърналите се в класика екшън поредици „Бен 10: Омнивърс“ и „Малки титани: В готовност!“\nОт старта си като паневропейски канал през 1993 г. до момента Cartoon Network е локализирал услугите си в Европа, Средния Изток и Африка, където „говори“ 18 езика и „влиза“ в повече от 131 милиона домове в над 70 държави. Cartoon Network предлага забавление и чрез своя отличаван с награди уебсайт, както и чрез игри, видео при поискване, мобилни приложения и огромно разнообразие от лицензи и рекламни артикули. Cartoon Network е търговска марка, собственост на Turner Broadcasting System International, Inc. – подразделение на Turner Broadcasting System, Inc. (TBS) – една компания на WarnerMedia.


Бързооборотно живеене и бизнес в извънредно положение - Майко мила!\nМирослава е от жените, които живеят и работят на бързи обороти и, както казва сама, няма време даже да се разболее. Тя е директор Маркетинг и реклама във Фантастико и работният ѝ ден никога не е под 12 часа. В допълнение към това си има и тийнове вкъщи и извънредно положение на работа, което в случая на търговските вериги си е извънредно положение в извънредното положение. Днес в “Жените могат всичко” ви представяме Мирослава Георгиева.\nМирослава, разкажете ни за работата си с няколко думи, както бихте го направила при запознанство с дете?\nНа децата обикновено обяснявам, че се грижа за това мама и тати да разберат как работят супермаркети Фантастико, колко са, къде са, какви храни има вътре, какво им предлагаме тази седмица да си купят за по-малко парички, показвам билборди, брошури, сайтове, реклами и обяснявам, че правя такива неща, но свързани с Фантастико.\nКакви промени настъпиха във вашата бизнес сфера и по какъв начин ще повлияят на иначе прозаичното ходене до магазина в бъдеще?\nВсички сме „засегнати“ от създалата се ситуация и то по начин, който е необичаен и нов. Човек трябва да е работил в сектора на бързооборотните стоки, за да усети ритъма на този сектор, който определено не е за всеки. Движиш се с такава скорост, че понякога не разбираш как ти е минал животът, но точно тази динамика, в ситуация като днешната, те спасява.\nНямаш време да мислиш, да изпадаш в притеснения, с две думи – нямаш време да се разболееш. Ние продължаваме да се движим на бързи обороти, но с доста допълнителни екстри. Това, което е ново за нас, е, че преди отговаряхме за качеството и избора на продуктите, за начина на обслужване и разнообразието от услуги, които предлагаме.\nВече, освен за тези неща, отговаряме за изпълнението и контрола на заповеди и постановления, за безопасността на клиентите, за техните страхове и т.н. При нас идват всякакви хора и ние трябва да намерим симбиозата, в която всички да се почувстват добре и да се приберат спокойни и удовлетворени у дома.\nТук искам да кажа „Благодаря“ на всички мои колеги, които работят в супермаркетите ни и всекидневно се грижат всеки един от нас да бъде качествено и безопасно обслужен.\nКак ви се сториха предложените мерки за подпомагане на регионални производители в частта със задължителното предлагане на тяхната продукция във веригите магазини?\nМерките преминаха през определен етап на промяна и дискусия и в крайна сметка, поне официално, се получи един приемлив финал за всички.\nАз, разбира се, мога да коментирам само компанията, в която работя. За нас това не е нещо ново. Ние сме българска семейна компания и винаги сме работили и ще продължаваме да работим основно с български производители и дистрибутори. Начинът ни на работа позволява да работим и с по-малки ферми и компании, винаги сме го правили.\nРазбира се, те трябва да отговарят на конкретни критерии за качество, защото, продавайки определен продукт при нас, клиентите ни очакват да сме си свършили работата и той да е качествен, пресен и на добра цена. Ние ще подкрепим родните производители не само като изложим продукцията им, но и маркетингово, чрез каналите ни за комуникация, но нека не забравяме, че това е процес, в който не сме единственият участник и българският потребител също трябва да даде своя принос, като купува родни стоки.\nКутиите с коледни играчки от ОЛЕ МАЛЕ във Фантастико\nНевинаги е необходима държавна регулация, за да помагаш и да си полезен, и Фантастико го доказва, съдейки дори по нашето партньорство с вас и подкрепата ви за инициативата на Оле Мале. Защо една такава сериозна верига решава да помага и какви са инициативите, зад които заставате?\nБи било жалко да разчитаме на държавна регулация, за да подкрепим човек или бизнес в нужда. Разбира се, има хора, на които им трябват такива регулации, но ние искрено вярваме и се стремим да не сме от тях.\nНашият сектор е част от всекидневните мисли, планове и движение на хората и по някакъв начин, разбира се профилирано, действаме като „информационна медия“. Може да развием и наложим някой продукт или услуга на пазара, но може и да запознаем клиентите ни с определена социална кауза и да ги направим съпричастни към нея, да им помогнем да се почувстват малко по-благородни.\nОтчитайки мащаба, който имаме, все пак през нас минават средно 100 000 клиенти дневно, ние осъзнахме, че през малкото може да постигнем много и нашите кампании заработиха като „дарителска платформа“. Благодарим на всички наши клиенти, които подкрепиха кампанията ни с „Оле Мале“, на всички, които даряваха своя един лев за каузата. Знаем, че сме на правилния път, защото с всяка следваща инициатива заедно постигаме все по-добри резултати и по-позитивен отзвук. Това е и нашата мотивация. Когато си „голям“, си по-видим и това те кара да си по-отговорен.\nКампанията „Моята майка е супер герой“ грабна първа награда в категорията „Маркетинг с кауза“ на годишните награди на Българския форум на бизнес лидерите! „Фантастико“ е първата голяма търговска верига, която започва да продава изделия, изработени от майки на деца с увреждания.\nКак се справяте с предизвикателствата на живота по време на пандемия?\nПредизвикателства има и в личен, и в професионален план. В офиса сме разделени на екипи 2 на 2. И когато съм хоум офис вкъщи, определено имаме нужда от „напасване“. Децата не са свикнали да си стоя у дома.\nОбикновено отсъствам около 12 часа, а и те са в готината тийн възраст, така че предпочитам смяната в офиса. От друга стана, ми е мъчно за тях. Това са млади хора, кипящи от енергия, и това затваряне и висене вкъщи със седмици определено ги изнервя.\nВ професионален план това е обстановка, с която никой няма опит, и е ясно, че се учим в движение. Опитваме се да бъдем адекватни и смятам, че засега се справяме много добре, както в търговски, така и в социално-отговорен аспект.\nА намирате ли си време за почивка и как изглежда в момента тя?\nЧестно да си призная, не намирам, но, ако случайно успея, тя е само една – КНИГА. Непрекъснато сме на телефон или компютър, слушаме новини, информираме се за другите пазари, следим заповеди, предписания, инструкции, взимаме мерки, публикуваме статии, отговаряме на медии или клиенти, инструктираме супермаркетите, имаме и стандартна текуща работа, която не е малко и, ако успея да спра, единственото, което искам, е да се потопя в света на някоя книга и да остана колкото се може по-дълго там.\nНа какво успявате да се зарадвате в последно време?\nАз винаги съм била и съм оптимист, но сега ще прозвуча като онзи виц, в който песимистът казал: “От това по-лошо не може“, а оптимистът отвърнал: „Може, може“. В този ред на мисли смятам, че тежкото тепърва предстои и се опитвам да се насладя на “спокойствието“ на тези дни.\nВдъхновявам се от това, че много от нас ще преминат през някакъв катарзис, ще се събудят и подредят живота и приоритетите си по друг начин. Изолацията, страхът да не загубиш собствения си живот или този на някой близък винаги водят до екзистенциални въпроси и по някакъв начин те променя.\nБяхме се превърнали в консуматорски зомбита, неоценяващи нищо и никого около себе си, и вярвам, че ще има някакъв процент от населението, което ще се пробуди. Това ме радва и вдъхновява.\nВярвам че ситуацията, в която сме поставени, ще ни направи по-мъдри и ангажирани един към друг. За много хора е добре да разберат, че не са безсмъртни. Убедена съм, че социалните ни кампании ще бъдат още по-успешни занапред.\nПозволявате ли си да мислите как ще излезем от всичко това; какви ще сме от другата страна на пандемията?\nДа, интересно ми е как ще излезем. Ясно е, че ни очаква криза, че всички ще обеднеем и предстоят тежки години, но това, което ми е интересно, е колко ще се променим самите ние, колко тази изолация ще ни помогне да се осъзнаем и ще ни научи да се грижим един за друг, дали ще станем отговорни към обществото и планетата, в която живеем.\nВ професионален план вярвам, че нещата ще ни се получат още по-добре. Във време на изпитание се вижда прекрасно „колко струваш“ и аз съм изключително горда с компанията, в която работя. И в професионален, и в социален план реагирахме много адекватно и смятам, че хората го оценяват.


До седмица решават дали да прекратят мандата на новия кмет на Благоевград - 24chasa.bg\nhttps://www.24chasa.bg/region/article/7969504 www.24chasa.bg 12.12.2019 12:32; Антоанета Маскръчка\nДо края на следващата седмица се очаква Общинската избирателна комисия в Благоевград да реши дали да прекрати мандата на новоизбрания кмет Румен Томов. Сигнал до комисията подаде бившият кмет Атанас Камбитов. Той установил, че наследникът му Румен Томов е вписан като Едноличен търговец в Търговския регистър, което е нарушение на Закона за местното самоуправление и местната администрация и е основание за предсрочно прекратяване на правомощията на кмета.\nРумен Томов е прехвърлил фирмата на сина си, която вече е с нов булстат, но в регистъра продължава да стои старата фирма на Томов и тя не е заличена. В срок до 4 декември новият кмет е трябвало по поиска заличаване, но не го направил.\nСигналът на Камбитов бе разгледан на заседание на ОИК в сряда и е започнала проверка. На заседанието стана ясно, че новият кмет не е подал в срок и заявление до ОИК, че е предприел всички стъпки да заличи участието си в търговски дружества. Зам.-председателят на комисията Йордан Симонски обяснил, че Томов лично му е предал заявлението на 4 декември, но той забравил да го внесе в комисията и да бъде заведено. Членовете на ОИК обаче бяха категорични, че заявлението не може да бъде вписано със задна дата.\n"Предприел съм всички предвидени от Закона за местното самоуправление и местната администрация действия, във връзка със заеманата от мен висша публична длъжност, в законоустановените срокове, както и декларация за имущество и интереси пред Комисията за противодействие на корупцията и за отнемане на незаконно придобитото имущество - в едномесечен срок от встъпването ми в длъжност", заяви новият кмет.


Марк Гасол подсили Торонто | Gol.bg\nМарк Гасол подсили Торонто\nКанадците привлякоха испанския център малко преди затварянето на трансферния прозорец в НБА\nEдин от най-успешните европейски играчи в НБА от последните години – Марк Гасол, бе трансфериран в Торонто в последния момент.\nМемфис искаше да се раздели с испанския център, като водеше преговори и с Шарлът, но в крайна сметка споразумението бе с Раптърс, като в замяна Гризлис получават Йонас Валанчунас, Делон Райт, Си Джей Майлс и избор от 2-ия кръг на Драфта през 2024-а.\n34-годишният испанец има средно по 15,7 точки, 8,6 борби и 4,7 асистенции средно на двубой и в последните години се бе превърнал в символ на Гризлис, но след лошия сезон Мемфис бе започнал процес на преизграждане, така че се стигна до раздяла.\nОт гледна точка на Торонто Гасол ще даде присъствие на тима в подкошието и това изглежда като добър отговор на сделката, която Филаделфия направи с ЛА Клипърс с привличането на Тобаяс Харис. Испанецът има опция да остане в Раптърс за още година срещу 25,6 милиона долара, която нищо чудно да използва.\nИначе другият лидер на Мемфис Майк Конли все пак остана в тима, макар че и той бе спряган за трансфер. Гризлис обаче се разделиха с Джамайкъл Грийн и Гарет Темпъл, които отидоха в ЛА Клипърс за Айвъри Брадли, а Шелвин Мак бе пратен в Атланта.\nМарк Гасол Торонто Раптърс


Honor 9 64GB Dual Grey\n» Honor 9 64GB Dual Grey\nКод на продукта: 187.5\nHuawei Honor 9 смартфон стартира през юни 2017. Телефонът идва с 5.15-инчов сензорен дисплей с резолюция от 1080 пиксела от 1920 пиксела при PPI от 428 пиксела на инч.\nHuawei Honor 9 се захранва от 1.8GHz окта-ядро Kirin 960 процесор и идва с 4GB RAM. Телефонът разполага с 64 GB вътрешно хранилище, което може да бъде разширено до 256 GB чрез карта microSD.Що се отнася до камерите, Huawei Honor 9 включва 20-мегапикселова основна камера отзад и 8-мегапикселова предна стрелка за самозащита.\nHuawei Honor 9 работи с Android 7.0. Тя измерва 147.30 х 70.90 х 7.45 (височина x ширина x дебелина) и тежи 155.00 грама.\nHuawei Honor 9 е смартфон с двойна SIM (GSM и GSM), който приема Nano-SIM и Nano-SIM. Опциите за свързване включват Wi-Fi, GPS, Bluetooth, NFC, FM, 3G и 4G (с поддръжка на Band 40, използван от някои LTE мрежи в Индия). Сензорите на телефона включват датчик за близост, акселерометър, сензор за околна светлина и гироскоп\nВземете само сега този страхотен смартфон с опция за безплатна доставка, 2години гаранция и на най-ниска цена! Разгледайте страхотните ни предложения на онлайн магазин за мобилни телефони и аксесоари в град Варна - smartfonBG.com!\nРазмер дисплей Type:LTPS IPS LCD capacitive touchscreen, 16M colors Size:5.15 inches (~70.0% screen-to-body ratio) Resolution:1080 x 1920 pixels\nЗадна камера Dual 20MP + 12 MP, f/2.2, phase detection autofocus, 2x lossless zoom,, dual-LED (dual tone) flash, check quality\nТип батерия Non-removable Li-Po 3200 mAh


"Южен поток" не е спрян, мистерия за договорите със строители - ECONOMIX.BG\n„Южен поток“ не е спрян, мистерия за договорите със строители\nИкономиката се върна към дефлация\nМащабна схема за данъчни измами в Украйна е била планирана в бункер\nюни 12, 2014 Коментирай\nНе ми е известно „Южен поток“ да е спрян, заяви председателят на парламента Михаил Миков пред БНР. Така той опроверга изявлението на премиера Пламен Орешарски, че е разпоредил спиране на проекта докато се постигне съгласие с Европейската комисия, която настоява за нов избор на изпълнител и съобразяване с Третия енергиен пакет.\nМиков обясни, че проектната компания „Южен поток България“ е съвместно дружество на БЕХ и „Газпром“ и не може да й се нарежда спиране с „изявление“. „Не знам да е вземано решение някъде за спиране на проекта. Доколкото знам, „Южен поток“ е съвместно дружество с по 50% на базата на споразумение, подписано през 2010 г. между БЕХ и „Газпром“, и ако то работи в рамките на закона, то си върши работата. Другото е политическо говорене. Не виждам в правова държава как може да бъде спрян такъв проект с някакво изявление“, категоричен бе той. Представете си какви неустойки биха последвали, добави Миков.\nТова не е първото съмнение в действителното прекратяване на проекта. В понеделник икономическият министър Драгомир Стойнев коментира от Китай: „Ако гледаме на ситуацията стратегически и без емоции – проектът „Южен поток“ изглежда по-скоро необратим, което е важното и за Европа, и за България. В момента споровете са концентрирани върху това как точно да бъде реализиран този европейски проект. Убеден съм, че те ще намерят своето решение, включително и в широк политически контекст.“. От „Южен поток България“ няма информация за това дали са предприели стъпки за разваляне на договорите с консорциума, воден от „Стройтрансгаз„.\nУставът на дружеството, вписан в Търговския регистър, изисква договорите със строителите да се одобрят от общото събрание на акционерите. Това е така, защото съгласно този устав вземането на заеми, които надхвърлят половината от активите, както и сключването на сделки на обща или единична стойност над 100 млн. евро са от компетенцията на общото събрание – тоест БЕХ и Газпром. Проблемът е в това, че съгласно устава поканата за общо събрание не се обявява публично, тя може да се изпрати и по мейла. Решенията се вземат с единодушие, тоест, ако принципалът нареди на БЕХ да не одобрява договора, той не може да бъде одобрен. Това също опровергава тезата, че правителството не може да влияе на проекта.\nСпоред Петър Москов от Реформаторския блок договорите със строителите вече са факт. Подписването на договора се е случило „три дни след изборите и два дни преди Орешарски да обяви, че няма да го строи“, според него. Изборите бяха на 25 май. Орешарски заяви, че проектът спира на 8 юни. Компанията „Южен поток България“ обяви, че строителят е избран на 27 май. Очаква се утре премиерът Пламен Орешарски и министърът на икономиката Драгомир Стойнев да съобщят подробности в парламента.\n„Нека той знае, че както веднъж разкрихме машинациите им с документи, които имаме, трябва много добре да си направи сметката какво ще каже в парламента. Защото за нас са важни параметрите на този договор и на сключения заем“, заяви Москов.\nРусия не е получила писмено уведомление от България за замразяване на газопровода „Южен поток“ нито на междуправителствено, нито на корпоративно равнище, заяви по-късно днес президентът на „Газпром“ Алексей Милер. Според него реализацията на проекта на българска територия продължава в съответствие с междуправителствените споразумения при спазване на графика.


Захарова: Никой да не се меси в роднинските отношения между Русия и Беларус - 24chasa.bg\n08.08.2020 18:45; 24 часа онлайн\nНикой не бива да се меси в роднинските отношения между Русия и Беларус. Това заяви днес пред журналисти говорителката на руското външно министерство Мария Захарова. Тя коментира публикувано вчера разследване на в. "Комсомолская правда" за ареста на руски граждани в Беларус, предаде ТАСС.\nЗадържаните миналата седмица в Минск и Южна Беларус 33-ма руски граждани според Минск са наемници, които планирали да организират размирици в страната. Москва обаче заяви, че те само са минавали транзитно през Беларус на път за Латинска Америка, предаде БТА.\nИзвън рамките на приятелските отношения между Русия и Беларус има куп недоброжелатели, "които само това мислят - как да развалят тези отношения, използвайки провокативни начини", каза днес говорителката на руската дипломация.\n"Не бива да позволяваме никому да се внедрява в роднинските връзки между нас. А че те са такива - съмнения няма у никого", подчерта Мария Захарова.\nАрестът на руските граждани е провокация на украинските тайни служби в стремеж да скарат Беларус и Русия, писа вчера "Комсомолская правда".\nСпоред източник на вестника от руските силови органи "комплексна проверка" установила, че украински служби създали фалшив интернет проект, чрез който вербували близо 200 бивши членове на руската частна военна компания "Вагнер" - уж за охрана на обекти в Либия. После организирали за тях транзитен превоз през беларуско летище и подхвърлили на Минск "изгодна за Киев информация", че бойците всъщност са изпратени да дестабилизират ситуацията в Беларус преди президентските избори на 9 август.\nГоворителката на руската дипломация потвърди версията на "Комсомолская правда", пише днес изданието на своя сайт.\nЗахарова заяви на младежки форум в Солнечногорск край Москва, че арестът на руснаците в Беларус "е пряк резултат от предварително планирана провокация на трета страна".\nНовият посланик на ЕС в Северна Македония: Страната се движи в правилна посока\nСъвсем не по президентски, в първия дебат Тръмп-Байдън летяха обиди


Как да изкарваме пари от интернет – 10 подходящи предложения – front.bg\nКак да изкарваме пари от интернет – онлайн работните места могат да бъдат доходоносни, да се заплащат добре и да ви насочат към успешна кариера, ако ги изберете добре и сте готови да свършите работата.\nЖивеем в прекрасно време, в което можете да получите акредитирана университетска диплома от вкъщи и да изкарвате прехраната си от вкъщи. Намирането на работа, която можете да вършите онлайн, ще ви даде голяма гъвкавост.\nАко знаете добре английски език, добри сте с компютрите и сте отговорен човек, то със сигурност ще успеете да намерите вашето нещо онлайн. Ето защо ако сте готови за предизвикателството, вижте част от най-добрите онлайн работни места за „работа от вкъщи“:\n1. Онлайн преподавател\nАко се справяте добре с ученето, може би си мислите, че всички останали са като вас. Но истината е, че на много хора им е трудно с научаването на повече знания. Можете да си изкарвате прехраната, като им помагате и ги учите на това, което знаете.\nОсвен на тинейджъри, вие можете също така да преподавате на деца. За щастие, с помощта на интернет не е нужно да се ограничавате до местния си географски район. Можете да учите деца и хора от цял свят.\nСредна заплата в САЩ: $13-20/час.\nКъде да намеря работа: Tutor.com, Wyzant, Skillshare или Udemy.\n2. Оценител на качеството на търсачките\nТърсачките като Google и Bing разчитат на отзивите на потребителите, за да актуализират своите алгоритми по начини, които обслужват хората по-добре.\nМоже да сте един от хората, които попълват формуляри за обратна връзка и им казвате какво трябва да направят, за да се подобрят.\nСредна заплата в САЩ: $12-15/час.\nКъде да намеря работа: Leapforce или Lionbridge.\n3. Мениджър на социални медии – как да изкарваме пари от интернет\nВсички прекарваме много време в социалните медии всеки ден – Facebook, Instagram, Snapchat, Twitter и списъкът продължава. Ако сте свикнали да получавате много харесвания или коментари, или ако сте страхотни в мотивирането на другите чрез публикациите си, може да помислите да превърнете това в професия.\nМениджърите на социални медии изграждат общности за компании, ангажират тези общности в разговори (например получаване на много коментари) и ги насърчават да предприемат някакво действие (като четене на публикация в блог, регистриране в списък с имейли или закупуване на продукт). Мениджърите на социалните медии също играят жизненоважна роля в изграждането на осведомеността за марката за една компания.\nСредна заплата в САЩ: $62 000/година за служители, според Indeed. Ако сте на свободна практика, това зависи от вашите маркетингови умения и умения за водене на преговори.\nКъде да намеря работа: Най-добрите възможности в тази област идват директно от компаниите за работа в мрежа и онлайн представяне. За да започнете, опитайте да потърсите в Google маркетингови агенции и вижте дали имат нужда от помощ при работа с клиентите, които вече имат.\n4. Писател на свободна практика\nМениджърите на социални медии популяризират съдържание, което изгражда взаимоотношения и насърчава продажбите за компаниите. Авторите на свободна практика пишат съдържанието. Сега има огромна нужда от писатели, тъй като все повече и повече компании искат да изградят дългосрочно доверие със своите целеви аудитории и правят това, като предоставят висококачествено съдържание.\nСтрахотните писатели на свободна практика са в крак с маркетинговите тенденции и изследвания и знаят кои типове съдържание работят най-добре и кога. Те не само са опитни в предаването на сложни идеи, но знаят как да го правят по начин, който най-добре преобразуват в конкретен формат на съдържание.\nСредна заплата в САЩ: $61 000/година за служители, според Indeed. Ако сте на свободна практика, това зависи от вашите маркетингови умения и умения за водене на преговори.\nКъде да намерите работа: Най-добрите възможности в тази област идват, когато създавате мрежа и проактивно насочвате към компании. Например Freelance Writers’ Den е чудесно място да започнете, ако търсите високоплатени проекти.\n5. Автор на автобиография – как да изкарваме пари от интернет\nПисането на автобиографии може да изглежда просто, но на повечето хора често им е трудно да говорят сами. Ако сте успели да получите голям интерес от страхотни компании въз основа на автобиографията си, предложете услугите си на други.\nМожете да им помогнете да гарантират, че техните автобиографии хвърлят светлина върху техните постижения и стойността, която трябва да предоставят на компаниите.\nПо подобен начин можете да предложите услуги за писане на профили в LinkedIn, тъй като много служители търсят потенциални служители в тази професионална социална мрежа.\nСредна заплата в САЩ: $15-25/час.\nКъде да намерите работа: ResumeEdge.\n6. Уеб дизайнер на свободна практика\nПодобно на писателите на свободна практика, уеб дизайнерите на свободна практика трябва да пуснат на пазара своите услуги, ако искат да имат устойчив живот. Уебсайтовете, за които се предполага, че вършат маркетинговата работа вместо тях, често идват с висока цена, тъй като се очаква да работите много евтино и в крайна сметка може да загубите пари от сделките, които поемате.\nЗа да се откроят от тълпата, когато се предлагат директно на бъдещи клиенти, уеб дизайнерите на свободна практика трябва да докажат нещо повече от способността си да проектират красиви уебсайтове.\nДокато компаниите се грижат за имиджа, те често се интересуват повече от резултатите. Ето защо, добрите уеб дизайнери на свободна практика често са тези, които разбират какво работи в потребителското изживяване и CRO (оптимизация на процента на реализация). Те се научават как да създават уебсайтове, които карат посетителите да изтеглят нещо или да купуват продукт.\nКъде да намеря работа: Най-добрите възможности в тази област идват от работа в мрежа и директно представяне на компаниите. За да започнете, опитайте да потърсите в Google маркетингови агенции и вижте дали имат нужда от помощ при работа с клиентите, които вече имат.\n7. Станете онлайн инфлуенсър – как да изкарваме пари от интернет\nИмате ли хоби, страст или интересен живот? Запознат ли сте с нещо, за което много хора се борят?\nАко е така, може да започнете блог, подкаст, влог или да сте активни в някоя от основните социални медийни мрежи. Понякога може да отнеме години, за да изградите достатъчно голяма, достатъчно ангажирана аудитория, но ако вече сте свикнали да споделяте с хора онлайн и имате аудитория, която ви се доверява, може би си струва да го третирате като бизнес.\nС нарастването на аудиторията ви ще можете да им продавате услуги (като коучинг или консултации) или продукти. Също така ще можете да си изкарвате прехраната, като препоръчвате продукти на други хора – и в замяна получавате спонсорство или комисионна.\nСредна заплата в САЩ: можете да вземате $5-10, за да публикувате нещо в Instagram за всеки 1000 последователи, които имате. С други думи, ако имате 30 000 последователи, можете да вземате $150-300 за всяка спонсорирана публикация, която публикувате.\nКъде да намерите работа: Има много начини да се свържете с марки, след като създадете аудитория. Например, ако вече имате голям брой последователи, можете да кандидатствате за присъединяване към влиятелни таланти и маркетингови агенции, като Viral Nation, или платформи като Whalar, които свързват влиятелни лица в Instagram със съответните марки.\n8. Творец продаващ изкуство онлайн\nАко сте талантливи в занаятите или дизайна, определено има пазар за вашето изкуство. Със сигурност можете да продавате вашите творения в офлайн събития като панаири на занаяти или коледни базари. Въпреки това, продажбата онлайн вероятно ще бъде по-изгодна и дори може да се превърне в онлайн работа на пълен работен ден. Особено ако част от вашето изкуство е цифрово.\nКъде да продаваме нашите творения онлайн:\nFacebook е най-очевидното място за начало. Създайте страница за вашия продукт или марка, поканете всичките си приятели да се присъединят и измислете конкурс с безплатни подаръци. По този начин ще разпространите информацията за вашия продукт и ще получите първата си фен база. Можете също да добавите магазин към страницата си във Facebook или да се присъедините към Facebook Marketplace, който позволява купуване и продажба направо в приложението.\nEtsy е най-известната платформа за представяне на ръчно изработени предмети. Но дори и произведението ви да е цифрово, можете да го продадете тук. Някои примери са шаблони за сватбени покани, дигитални плакати, дневници, планиране на цели и списъци със задачи, карти за дизайн и т.н.\nАко вашето изкуство е по-малко осезаемо, можете да създадете свой онлайн магазин със Sellfy. Креативните предприемачи използват този инструмент, за да продават дигитални продукти като предварително зададени видео или снимки, електронни книги или шаблони за копирайтинг, анимации, джингъли, бийтове или дори модели за плетене.\nПродавайте тениски, плакати, чаши, шапки или дори чанти с вашия дизайн или красиви цитати. Услугите за дроп доставка като Printful се справят с всички печати, опаковане, брандиране и дори изпращане от вашето място. Просто трябва да качите дизайни, да привлечете купувачи и след това да получите печалбата си. Някои потребители съобщават, че са спечелили над $1200 за три седмици с тази услуга.\nАко обичате да правите снимки, можете бързо да превърнете това хоби в източник на доходи. Ето няколко начина, по които фотографите могат да печелят пари онлайн:\nПреподавайте фотография. Споделете ценни съвети и техники, за които амбициозните фотографи биха искали да чуят. Продавайте плакати или цифрови произведения на изкуството. Продавайте вашето изкуство онлайн.\nПродавайте снимките си на специализираните уебсайтове. ShutterStock, iStock, и BigStock са най-известните бази данни за снимки. Таксата, която се заплаща за всяко изтегляне, обикновено е ниска, така че трябва да залагате на количеството и да качвате редовно нови партиди снимки. Ключът към това да бъдете забелязани на тези уебсайтове е добавянето на много подходящи ключови думи, които хората биха търсили.\nПредложете своите фотографски умения и умения за редактиране на снимки на платформи за фрийлансъри.\n10. Тестер на уебсайтове – как да изкарваме пари от интернет\nМного уебсайтове губят пари поради лош потребителски интерфейс, лоша навигация, неясно копие или лош дизайн. Ето защо компаниите търсят хора, които да тестват и прегледат сайта им, преди да го пуснат.\nВ повечето случаи ще трябва да изкажете мислите си на глас и да запишете действията си на екрана, докато разглеждате уебсайта. Обикновено тестовете отнемат между 5-25 минути, а заплащането е средно $10 на тест.\nЕто списък с платформи, които обединяват собственици на уебсайтове и тестери и могат да предложат добра онлайн работа:\nНова онлайн възможност по време на пандемията\nВ резултат на епидемията компаниите преместиха ежедневната си работа онлайн. Въпреки това, все още има много предприятия, които са затворени, и хиляди работници, които са загубили работата си. Това е тъжната истина за 2020 и 2021 година.\nВъпреки това, ако имате компютър и интернет връзка, има безкрайни нови възможности, за които може дори да не знаете! Безброй онлайн работни места наемат хора, които са се насочили към онлайн света в търсене на следващата си кариера.\nДокато си стоите вкъщи, можете да започнете работа от разстояние от комфорта на собствения си дом. Ето 5 примера, които да ви вдъхновят:\nПреподавайте английски език: VIPKid, Qkids и Magic Ears набират преподаватели с английски език, за да преподават онлайн уроци на малки деца в Китай.\nРедактиране на съдържание: Ако имате опит в анализа на качеството и проверката за грешки в съдържанието, Reedsy винаги търси талантливи хора за редактиране на писмени произведения.\nВиртуален асистент: Ако сте организиран и мотивиран човек, опитайте да намерите работа като онлайн асистент. Чрез Boldly или Belay можете да започнете да правите почти всичко – от насрочване на срещи и конференции до социални медии и работа с уебсайтове.\nПрофесионални услуги: Ако сте по-аклиматизирани към професионалната страна на нещата, тогава разгледайте сайтове като FreeUp, SkipTheDrive, Remote и Working Not Working. Там ще можете да намерите съдържание, уеб разработка, маркетинг, дизайн и други работни места.\nОсвен това много други компании търсят онлайн работници. Според FlexJobs тези компании публикуват обяви за работа за онлайн позиции:\nКакъвто и професионален път да решите да изберете, уверете се, че вашето CV и мотивационно писмо са съобразени с всяко конкретно приложение. Освен това не забравяйте да подчертаете уменията си, които биха допринесли за успешен онлайн служител (като независимост, управление на времето, отговорност и комуникация).\nИзточник и снимки: uopeople.edu / lifehack.org / pinterest.com\nThe post Как да изкарваме пари от интернет – 10 подходящи предложения appeared first on Как да правим нещата – полезни съвети..\nРазрушават сграда обитавана от 12 ромски семейства


Лора се разбесня заради Део - Скандално\nИскам да ми се случи вечната любов, да се чувствам обичана и аз да обичам безпаметно си пожела си Лора Караджова в „Модерно“ по bTV. Лорчето обаче подскочи два метра, когато водещата Радост Драганова я попита невинно : „Като любовта с Део ли?“. „Ти откъде пък знаеш какво е имало между нас „, намуси се щерката на Данчо Караджов.\nЗа да свали внезапно покачилото се напрежение Драганова побърза да награди Караджова с три статуетки, копия на Оскарите, с които тутакси върна усмивката на лицето на певицата. . През това време Криско, който е нейната дуетна половинка, а понякога половинка и в леглото и наркокупоните, гръмна коледно шампанско в студиото и оплиска розовия килим.\nЛора и Криско имат малко по-различни отношения от типичните за един дует. Той се радели със Сантра заради нея, често ходят по клубове, а там дамата изпада в алкохолно или предизвикано от забранени вещества опиянение. Прибират се заедно, но дали като добри другарчета или по друг начин никой не знае.\nПевицата така и не забрави дългогодишното си гадже Део и винаги се появяваше, когато той си намери нова любов. Пред приятелки танцьорката Елена признала, че призракът на бившата на блондина ги е разделил. Лора непрекъснато звъняла по телефона, идвала в дома им уж да си вземе нещо забравено, канела бившия си на кафе понеже имали да си говорят нещо и всячески го обсебвала. Това дразнело танцьорката и тя си вдигнала гълъбите.\nГовори се, че в момента певицата се отнася по същия начин и с новото гадже на рапъра – Марияна.\nТачо го удари на алкохолен запой, полива славата в кръчмите


Blaumann BH1432 Bronze Collection - тава за печене с капак - Тенджери и тигани - Кухня - За дома\nBlaumann bh1432 bronze collection - тава за печене с капак\nКат. номер: ZD000744\nЖелаеш да разшириш готварския си комплект с нещо традиционно, но същевременно модерно и практично?\nС тавичка за печене с капак от Berlinger Haus можеш да си го позволиш.\nЛазанята повече няма да залепва с трислойното мраморно покритие. Въглеродната стомана, от която е направена тавичката, няма да се напука или деформира. Лазанята повече няма да залепва с трислойното мраморно покритие. Въглеродната стомана, от която е направена тавичката, няма да се напука или деформира. Благодарение на пластмасовия капак ще съхраните вашите торти без да изсъхват.\n- След готвене оставете тигана да се охлади на стайна температура. Не се препоръчва да го охлаждате, като наливате студена вода в горещия съд.\n- Измивайте с мек почистващ препарат и топла вода. Можете да измивате и в съдомиялна машина\n- Не използвайте твърди гъби и остри метални домакински прибори, като ножове, вилици и други, по вътрешната страна на тигана.\n3-слойно незалепващо покритие;\nПодходяща за температура до 220°C;\nЕкосъобразна: без съдържание на Олово, Кадмий и PFOA;\nРазмер: 36,5 × 24,5 × 5,5 cm\nМатериал: въглеродна стомана, пластмаса\nBlaumann BH1873 Aquamarine Collection - грил тиган 28 см\nBlaumann BH1281 RoseGold Collection 3 pcs - комплект съдове за готвене\nBlaumann BH1222 Burgundy Collection 10pcs - комплект съдове за готвене\nBlaumann BH1235 Carbon Collection - касерола с капак\nСтоян Иванов | 25.07.2019 г.


Ефективни Микроорганизми при борба с бактериален(огнен) пригор – Био Инженеринг Ефективни микроорганизми , най-добрите Пробиотици за почва , хора , пчели и животни .\nКакво са ефективните микроорганизми\nПреминаване към технологията\nОСНОВНИ ПРИНЦИПИ НА Ефективните Микроорганизми\nМИКРОВЕДА®Лайф Ферментирал пробиотик за човек\nМикроведа фарминг концентрат майка\nPro Milieu Clean (Универсален почистващ концентрат)\nФарминг Ферментирал билков екстракт\nМикроведа Кеар Апис за пчели\nКошче за домашно компостиране\nФарминг в растениевъдството\nПри пресаждане на растения\nРастителна защита с „Фарминг – 5”\nФарминг в животновъдството\nТретиране на пчели и кошери\nТретиране на птицеферми\nТретиране на свинеферми\nOбезмирисяване и обеззаразяване на обор\nТретиране на септични ями\nЕфективните Микроорганизми- *АКВА*при Водоеми\nОгненият или бактериален Пригор (Erwinia amylovora)\nПричинител на това заболяване е бактерията Erwinia amylovora, която презимува в раковините, образувани по клонките, клоните и стволовете на дърветата.\nБолните органи имат вид на опърлени от огън, откъдето идва името на болестта “огнен пригор”. Младите зелени плодове почерняват, но не окапват и остават по клонките. Не се заразяват започналите да зазряват и вече узрелите плодове. Когато се нападнат младите листа се развива некроза между главните нерви. Младите още сочни леторасти се заразяват от върха или чрез болните цветове и листа и от тях бактерията преминава по основните носещи клонки. При силно нападение се заразява стволът, а понякога и корените, което води до загиване на дърветата.\nПрез пролетта върху раковините се образува бактериален ексудат, който се разнася от дъждовете, насекомите и при резитба чрез инструментите. Първоначално се заразяват цветовете, а по- късно завръзите, листата, леторастите и клоните. Попаднала върху растителните органи, бактерията навлиза в тях през устицата, лентицелите, нектарниците, а най-често през рани, причинени от насекоми, градушка, резитби и др.\nС помоща на нашите положителни био, ефективни микроорганизми Микроведа -фарминг вредните (болестотворни )\nбактерии биват подтиснати , средата се променя от болестотворна в регенеративна,преверс взимат добрите Ефективни микроорганизми .\nНеобходимо е количеството на полезните бактерии да надделее над вредните ,за това при работа с нашият продукт в самото начало винаги се започва с по голяма доза с цел добрите бактерии да превземат средата .\nНормата за декар е 16 литра активиран препарат според Германския опит , но при нас и с 10 литра се постига добър ефект .\nТази норма е за поливане на земята и то в разреждане 1 литър Микроведа фарминг активиран към 100 литра нехлорирана вода .\nКогато пръскате овошките (ябълки , праскови,дюли,круши, кайсии и др.) разреждането Ви е 1 към 150-200 , когато имате вече пригора можете да пръскате по често 2- 3 пъти седмично със прилепител .\nСлед отрязване на поразените от пригора части на растението се изгарят , а раните се запечатват с био паста с ефективни микроорганизми с цел да се дезинфекцират и да не проникват отново патогени .\n*Напрареве разтвор 1 към 20 е малък съд ( кофа , в която да обеззаразите инструментите след работа по заразените овошки).\nВажно е да се полеят дръвчетата в корена , така с помоща на Ефективните микроби ще започнат да се хранят по-добре , имунната система ще се засили и ще имат по-голям шанс да оцелеят .\nза повече и по-подробна информация не се колебайте да се свържете с нас .\nна посочените телефони или имейл\nтел. 0896 975 185\n0898 420 916\nКАКВО СА ЕФЕКТИВНИТЕ МИКРООРГАНИЗМИ ?\nКакво е Микробиом ?\nЛунен календар на Мария Тун – подходящи дни за приготвяне и поливане с Ефективни микроорганизми\nПробиотиците като полезна микрофлора\nЕфективни Микроорганизми при борба с бактериален(огнен) пригор\nДобре дошли в сайта на Ефективни Микроорганизми-Фарминг!\nБио-инженеринг ЕООД, София 1715 bio_ingenering@abv.bg


Панахидата за годишнината от смъртта на Милен Цветков ще е в събота - Информационна агенция ПИК\nВ събота, 17 април, семейството на Милен Цветков ще отслужи панахида в негова памет, научи ПИК.\nКакто е известно обичаният журналист намери смъртта си на кръстовището пред мол Парадайз навръх Великден миналата година - 19 април. Катастрофата бе предизвикана от дрогирания 23-годишен Кристиан Николов.\n"Измина една година от внезапната загуба на нашия скъп баща, приятел, партньор и журналист\nМилен В. Цветков (1966- 2020). Прекланяме се пред светлата ти памет и каним всички, които те познаваха, с обич да си спомнят за теб. Панахидата ще се извърши на 17.04.2021 от 12.00 часа в Храм "Свети Седмочисленици" в София", съобщи Дана Начева - жената, която единствена имаше брак с Цветков.\nПанахидата ще се състои в градинката пред храма, добави тя.\nИЗВЪНРЕДНО: Голеада на "Армията", ЦСКА докосва успех срещу Л Деница Сачева за служебния социален министър: Дано не се под Швеция се отказва окончателно от ваксината на "АстраЗенека"


Международната общност помага на Индия, която е залята от смъртоносна вълна на COVID-19 - Свят - DarikNews.bg\n27 април 2021 17:26\nИндия коронавирус / БГНЕС\nИндия днес регистрира общо 322 144 нови случая на зараза за денонощие и 2771 нови смъртни случая. Така от началото на пандемията случаите на коронавирус там са 17,6 милиона, а починалите - над 197 000, предаде ДПА. Смята се обаче, че броят на починалите може да е много по-голям. Например най-малко 1150 смъртни случая, свързани с COVID-19, не са били вписани в официалните статистически данни за смъртните случаи от вирусната инфекция в Делхи.\nДанните от 26 крематориума в столицата показват, че в периода 18 април - 24 април са извършени 3096 кремации на жертви на коронавируса, но за същия период властите на столицата са регистрирали само 1938 смъртни случая, дължащи се на COVID-19.\nЕС Индия Франция Великобритания апаратура международна общност


adminCP – Любопитната панда\nМислене на дясната и мислене на лявата ръка\nМислене на дясната и мислене на лявата ръка, откъс от книгата „Изкуството да бъдеш родител“ Д-р Фицхю Додсън\nИма два основни начина на мислене, които професорът по психология в Харвардския университет д-р Джеръм Брюнер нарича „мислене на дясната ръка“ и „мислене на лявата ръка“. Под „мислене на дясната ръка“ той разбира аналитич¬ното, рационално мислене, съзнателното мислене, което усърдно, стъпка по стъпка достига до логическото заключе¬ние. То се възпитава и цени в училищата и колежите и главно на него се опитват да научат децата. Но има и друг тип мисле¬не, често пренебрегвано в учебните заведения – „мисленето на лявата ръка“, което е интуитивно и изпълнено с неочаквани обрати. То пък предполага, че мислещият се осланя по-скоро на несъзнаваното в себе си, отколкото на съзнателното и е в основата на големите научни открития и на радикалните но¬вовъведения в областта на бизнеса или политиката. Ето защо е необходимо да учим децата си и на двата вида мислене.\nМисленето на дясната ръка\nКак да помогнем на дете в предучилищна възраст да усвои „мисленето на дясната ръка“? Можем да го снабдим със суровини, най-важната от които е сензорният опит.\nНасърчавайте дете¬то си да пипа предметите, да усеща структурата им. Помог-нете му да слуша звуците около себе си и да ги разпознава. Дайте му възможност наистина да вижда – да вижда красо¬тата на най-обикновените неща: изронената мазилка на стената в гаража, сложния рисунък на пукнатините в ас¬фалта, вида на водата, когато миете колата си. Опитайте се главно да го държите будно.\nПодтиквайте го непрекъснато да си служи с очи¬те, ушите и ръцете си. Научете го да осъзнава кра¬сотата на редицата лалета в градината, да раз¬личава дългите виснали листа на плачущата върба от зелено-сребристата симетрия на кленовия лист. Насърчете го да опипа грапавата и нагъна¬та кора на стария дъб и гладкото като мрамор стъбло на явора. Накарайте го да погали и почув¬ства вълната, кадифето и материята на вашите и неговите дрехи. Запознайте го с козината на котката. Някоя проста забележка като „Джони, усещаш ли как миришат изгорелите листа?“ ще му даде възможност да придобие богат сензорен опит, което не би станало без вашата намеса. Дори шумът на вятъра в дърветата, песента на червеношийката призори, бълбукането на поточе¬то, стичащо се по камъните, могат да изиграят ролята на трамплин към разпъпващата се чувст¬вителност на детето и да обогатят целия му живот.\nПредучилищната възраст е времето, когато трябва да помогнете на детето да осъзнае нещата. Осъзнаването на сетивния свят е основата на мисленето. Освен разнооб¬разни сензорни изживявания необходимо е да му осигурите и всякакви материали, които да стимулират мисленето му. Нека разполага с колкото иска хартия, пастели, флумастери и боя. Да има ножици със закръглени краища, купища стари списания, картон с различни форми и размери, черна дъска с бели и цветни тебешири, кутия, пълна с всякакви парчета дърво, плат и хартия за правене на колажи, лепи¬ло, дървени кубчета с различна големина, грамофон или магнетофон, евтини плочи, които само да използва, хубави плочи, които да му пускате вие, строителни игри, пластелин или глина, книги. Доставете му също метално табло с магнитни букви и цифри. Без изброените пособия детето ви ще срещне спънки в интелектуалната си дейност. Все едно да оставите студента без учебници.\nПомислете й за табло, на което да закачате „художестве¬ните му произведения“. Когато си има място, където да излага сътвореното от него, детето се чувства гордо от тру¬да си и възнаградено в усилията си. Друг важен аспект на ранното интелектуално развитие: дайте на детето възмож¬ност да прави колкото се може повече опити самостоятел¬но, да опознава света от „първа ръка“.\nМного хора не умеят да мислят, защото са имали беден пряк опит. Умът им е задръстен от мислите на другите и е лишен от собствени мнения. Ако смятате, че преувелича¬вам, задайте около вас, а и на себе си следния въпрос: „Отделяте ли поне половин час на ден за спокоен размисъл, вслушвате ли се във вътрешния си глас? Или целият ви ден е запълнен с външни гласове – на другите около вас, на телевизията или на печатните страници?“\nВ забележителната си „автобиография“ прочутият жур¬налист Линкълн Стефънс обяснява как човек може да ста¬не оригинален и интелигентен художествен критик. Него¬вият метод стига много далеч. Той ви предлага да посетите някой музей и да определите трите творби, които ви се стру¬ват най-хубави. После всяка седмица в продължение на шест месеца да минавате през музея и да правите същото. Пос¬ледния път вие положително няма да се спрете на картини¬те, харесали ви отначало, защото междувременно ще сте изкарали курс по художествена критика. Принуждавайки се да избирате, вие сте обогатили и развили вкуса си. В края на опита ще отделите творбите, които би посочил истин¬ски критик.\nСмисълът на този експеримент е в това, че избирате трите творби според собствената си преценка, а не защото някой друг ви е казал, че те са най-добрите.\nМетодът на Стефънс показва какво можем да направим с децата си. Нека им дадем неограничени възможности сами да оценяват нещата, а не чрез очите, мислите и чувствата на други хора.\nИ нека детето ви не само опознава света от първа ръка, но и опитът му да бъде колкото се може по-голям. Мисълта е функция от широтата на опита и не може да се разпрост¬ре отвъд него. Затова уверете се, че детето ви разполага с възможно най-всеобхватно поле за експериментиране.\nЕдин от най-добрите начини да разширите полето на пре¬кия опит на детето ви е да го включите в онова, което в ня¬кои училища наричат „изучаване на средата“. Във всеки град, голям или малък, има многобройни интересни места, които могат да обогатят опита в предучилищна възраст. Децата ми бяха във възторг, когато посетиха места като пожарна команда, полицейски участък, мандра, леярна, библиотека, летище, печатница, обущарница, хлебопекарница, заваръчен цех, автомобилен завод, банка, макаронена фабрика.\nНай-много от всичко ги порази леярната. Когато видяха как се обработва и изстудява нажеженото до червено желя¬зо, те много по-добре разбраха технологията за произвеж¬дане на железни изделия, след което пожелаха да научат как се правят и други предмети.\nНесъмнено ще откриете, че е много забавно да придружа¬вате децата на такива места. Обикновено възрастните ня¬мат повод за подобни посещения. Ние не смеем да помолим пожарникарите: „Бихте ли ни показали пожарникарската кола?“ Детето ще бъде вашият билет за участие във всякак¬ви приключения само на половин час с кола от дома ви. Ус¬тановил съм, че и най-необщителните хора обичат да раз¬веждат дете из своя завод или цех. След посещението насърче¬те детето си да нарисува това, което е видяло, и да разкаже впечатленията си. Може би дори да напише „малка книга“.\nКогато мислите как да обогатите познанията на детето си, не пренебрегвайте очевидното, не търсете много нада¬леч. Музеите например са истинска, мина за информация и опит. Но не прекарвайте часове наред в тях с дете в преду¬чилищна възраст, защото вниманието му не се задържа дълго. Пътуванията могат, разбира се, изключително да увеличат обхвата на детския опит, особено ако имате късме¬та да отидете в чужбина. Книгите, плочите, касетите и маг¬нетофонните ленти, филмите и телевизионните програми също ще са от неоценима полза за разширяването на дет¬ския кръгозор: Да си спомним думите на психолога Пиаже „Колкото повече неща виждай чува детето, толкова пове¬че неща иска да види и чуе.“\nМного е важно абстрактното мислене на детето да се развие на базата на конкретен опит. Малките деца почти не са способни на абстрактно мислене, непроизтичащо от конкретни данни, но е напълно по силите им да мислят аб¬страктно във връзка с конкретни материали, които могат да видят, докоснат и вземат в ръка.\nОбучението чрез „осезание“ е една от гениалните идеи на Мария Монтесори.\nМонтесори предлага на децата „материализирани абст¬ракции“, тоест абстрактни идеи в конкретна форма, с коя¬то детето да може да борави по време на някоя дейност. Тя разработи цяла серия от образователни игри, които позво¬ляват на детето чрез обикновен допир да овладее матема¬тиката, физиката, четенето, писането и пр.\nДа вземем един пример: оставяте детето си да се упраж¬нява да рисува с различни цветове. Можете да го посъвет¬вате да смеси жълтото и синьото, за да получи зелено. Така обаче ще го лишите от тръпката на самостоятелното от¬критие. Направете друго. Дайте му жълта и синя боя и му предложете: „Защо не ги смесиш, за да видим какво ще се получи?“ То ще опита и лицето му ще светне: „Виж! Стана зелено!“\nНе е лесно за родителите да използват самостоятелното откритие като педагогически метод, дотолкова сме свик¬нали да „казваме“ какво да се прави. Спомням си, че на три години едно от децата ми ме попита: „Татко, ако забия една пръчка в земята, ще израсне ли дърво?“ Първата ми реак¬ция би била да отговоря: „Разбира се, че не!“ Вместо това реших да прибягна до метода на самостоятелното откри¬тие. Казах му: „Хайде да направим един опит. Да забием пръчка в земята и да видим дали ще порасне нещо!“ Така и сторихме. Няколко дни по-късно той прокоментира: „Май няма нищо да порасне.“ Тогава засяхме семена и детето ми научи чрез пряко наблюдение кое расте, като го засадиш, и кое не.\nПомогнете на детето си да придобие ключови предста¬ви, чрез които да организира своя свят и да му,придаде смисъл. Децата са залети от информацията, прииждаща от обкръжението им. Те непрестанно се мъчат да подредят разнообразните разпокъсани данни, за да осмислят заоби¬калящата ги действителност. Опитват се да открият причинно-следствените връзки и да класифицират сведенията, които получават чрез сетивата си.\n© 2019 Любопитната панда. Всички права запазени.Theme by SiteOrigin


5 Таджикистан Сомони за USD\n5 TJS за USD - Таджикистан Сомони to Щатски долар валутния конвертор\nНашият Таджикистан Сомони към Щатски долар конвертор е актуален с обменните курсове от 08.03.2021. Въведете дадена сума за преобразуване в полето отляво на Таджикистан Сомони. Използвайте "Суап валути" - Бутон, за да направите Щатски долар валутата по подразбиране. Кликнете върху Щатски долар или Таджикистан Сомони, за да конвертирате между тази валута и всички останали валути.\nОбменният курс бе актуализиран: 08.03.2021 01:48\nИзбрали сте изходната валута TJS и целевата валута Щатски долар със сума 5 TJS. Можете да изберете валутни курсове в двата списъка за повече от 160 международни валути. Обменните курсове се актуализират на редовни интервали и се представят в табличен вид за обичайните суми. Можете също да видите историческите обменни курсове на други посетители.\nТаджикистан Сомони е валутата в Таджикистан. Щатски долар е валутата в Източен Тимор, Еквадор, Ел Салвадор, Маршаловите острови, Микронезия, Palau, Съединени щати, Зимбабве. Символът за TJS е . Символът за USD е $. Обменният курс за Таджикистан Сомони е актуализиран последно на März 08, 2021. Обменният курс за Щатски долар е актуализиран последно на März 08, 2021. Коефициентът на преобразуване е 5 значещи цифри. Коефициентът на преобразуване е 5 значещи цифри.\nTJS за BRLTJS за GBPTJS за HKDTJS за IDRTJS за INRTJS за MXNTJS за NZDTJS за RUBTJS за SGDTJS за UAH


AUTO BILD България / BMW Серия 7 (Е23) и Mercedes S-клас (W126): двама възрастни аристократи\nКаква е трайността на мечтите? Достигналите почтена възраст Mercedes S-класа и BMW "седмица" дават ясен отговор на този въпрос.\nПреди да си купят автомобил, повечето хора водят статистики и правят безкрайни сравнения за разхода на гориво, данъците, лизинговите вноски и какви ли още не досади… Естествено пазарът предлага най-богат и най-пъстър асортимент именно за този тип клиентела. Доста по-стеснен е изборът пред хората, чиито сърца „вдигат обороти“ само при вида на солидна ламарина, най-малко шест цилиндъра и голям вътрешен простор, но пък не са склонни да инвестират цяло състояние или да се заробват със заеми до живот. За тях остава алтернативата на добре поддържана германска лимузина от осемдесетте, с която човек спокойно може да задмине купените на лизинг еснафски кутийки и да им покаже… задните си светлини.\nОсемцилиндровият V-образен мотор на 500 SE. Течовете на масло не са рядкост, но въпреки тях двигателят на Mercedes е в състояние да постигне рекорден пробег\nЩе бръкнем дълбоко и ще ви представим потъналите в масло ветерани Mercedes W 126 – верният спътник на големите началници през осемдесетте, и BMW Е 23 – родоначалникът на седмата серия. Днес по-голямата част от някогашните звезди от първа величина се търгуват в тъмни задни дворове, могат да се намерят сред каретата на евтините обяви и из затънтените интернет сайтове.\nПри модела на Mercedes пазарната ситуация е доста ясна – в момента е практически изключено да попаднете на екземпляр, предлаган от първия си собственик. Хората, които в началото на осемдесетте са можели да си позволят 500 SE за 35 000 марки, най-вероятно отдавна са го продали или са го оставили в наследство на потомците си.\nОтлично запазена S-класа може да струва над 20 000 лева\nЦената на добър екземпляр в автокъща може да надмине 20 000 лева, като напоследък се очертава ясна и постоянна тенденция към повишаване. За съжаление ситуацията на неофициалния пазар изглежда съвсем различно. В по-голямата част от случаите ключът на S-класата е минал през ръцете на най-различни хора от най-различни националности и с най-разнообразни схващания по въпроса за степента, формата и методите за поддръжка на автомобила. Предложенията в този сегмент от пазара се простират в широк спектър – от ръждясалия недвижим кокошарник (почти даром) до гастарбайтерския „Ориент експрес“ с пробег около 800 000 километра за около 1000 лева…\nПри BMW нещата изглеждат доста по-различно. За разлика от грижовно отглежданата из висшите етажи на обществото S-класа, първата „седмица“ не разполагаше с днешния си статут и преживя по-скоро скромна младост. По онова време баварската фирма все още не можеше да се похвали с трайно качество, поради което днес никой няма да плати повече от 4000 лева дори за (рядко срещан) запазен автомобил. В същото време обаче тази цена може да се окаже доста привлекателна за евентуален бъдещ купувач, защото определени кръгове вече започват да се интересуват живо от това поколение на „седмицата“. Става въпрос за склонни към автомобилна носталгия младежи с особено влечение към дизайна, които не са замислят много-много, преди да инвестират във возила с широки джанти и висящи на вътрешното огледало плюшени зарчета… За тях не е важно всичко да е оригинално – важното е да караш мноого яка барака“.\nХубавото в случая е това, че нерядко тези млади господа притежават изявен талант за работа с инструменти, което никак не е излишно, защото при ветераните нещо непрестанно се нуждае от ремонт – по ламарината например почти винаги има ръжда. При ВМW корозията напада най-често калниците и ръбовете на заваръчните шевове по праговете, а е и почти изключено дa намерите Е 23 без избила под декоративните лайстни ръжда. Хората, които поне веднъж са работили с оксижен, едва ли ще се уплашат от подобни проблеми. Те знаят, че има и по-лошо – например изцяло корозиралите носещи елементи на предния и задния мост в каросерията на S-класата, които са сред главните причини за провал на този модел при техническите прегледи.\nРъждата често процъфтява под хромираните „вежди“\nАко предишният собственик е полагал грижи с много внимание, значи е заслужил да му платите повече, тъй като за вас остава да се справяте само с дреболии. Внимавайте с хромираните лайстни по ръбовете на калниците, защото ламарината под тях най-често е изядена от ръждата.\nПоложението с резервните части за S-класата не е особено тревожно и може да се намери почти всичко. При това ако цените във фирмените магазини на Mercedes-Benz не са ви по вкуса, бързо можете да откриете каквото ви трябва в Интернет или по автоморгите . При BMW също няма затруднения с намирането на резервни части, но както и при Mercedes, цените на оригиналните части и при „седмицата“ са много високи.\nДвигателите на S-класата имат славата на истински маратонци независимо от това дали са с осем или с шест цилиндъра. Длъжни сме да ви предупредим да внимавате с базирания на двигателя на 732i турбокомпресорен мотор на BMW 745i, защото пукнатините в цилиндровата глава са сравнително честа диагноза при „седмицата“.\nПредавателните кутии не създават проблеми и при двата модела. Дефекти по ходовата част има винаги, а гумените тампони се нуждаят от внимателна проверка и нерядко от смяна. Добър индикатор за полаганите грижи е състоянието на интериора – ако предишният собственик не е проявил немарливост в това отношение, то най-вероятно е обръщал нужното внимание и на поддръжката на техниката. Седалките и на двата автомобила предлагат рядко срещан в наши дни комфорт.\nФакт е, че с всяка изминала година автомобилите стават все по-съвършени, но с обаянието на двете луксозни лимузини не могат да се мерят дори модерните им потомци. Ако не вярвате в това, само сравнете звука от затваряне на вратите на някои от двамата класици с този на нов автомобил…\nВъпреки всичко обаче не можем еднозначно да препоръчаме нито един от двамата възрастни симпатяги. Към това поколение автомобили могат да се насочат без притеснение само любители с достатъчно средства и подобаващи технически знания и умения.


От 7 март започва изплащането на пенсиите | Банкеръ\nИзплащането на пенсиите и добавките към тях за март тази година ще се извърши в периода между 7 март (понеделник) и 21 март (понеделник), съобщиха от Националния осигурителен институт (НОИ).\n-разликата между дохода от пенсии през януари 2022 г. и дохода от пенсии от декември 2021 г., с включените в него „ковид добавки“. Тази разлика е изчислена индивидуално за всеки отделен пенсионер, в случай че сумата от месечния размер на пенсията по разпореждане или сбора от пенсиите, преизчислени от 25 декември 2021 г., заедно с добавките и компенсациите, включително и с ковид добавката от 60 лева, се оказва по-малка от сумата от месечния размер на пенсията или сбора от пенсиите преди преизчисляването, заедно с добавките и компенсациите, включително и с изплащаната ковид добавка от 120 лева.\nТака изчислената разлика, която се отнася за март, ще бъде изплатена заедно с пенсиите за март. Националният осигурителен институт напомня, че с пенсиите през февруари бе изплатена разлика, която се отнася за първите два месеца на тази година, докато сега тя ще бъде само за един месец. Поради това е възможно да има различия в изплатените компенсации към пенсиите за февруари и март.\nОписаните ковид добавки и разлики не представляват част от пенсиите и се изплащат по силата на специални разпоредби, без да е необходимо произнасяне с разпореждане на длъжностните лица по пенсиите в териториалните поделения на Националния осигурителен институт.\nЗаедно с пенсиите за март 2022 г., пенсионерите, които получават добавка по чл. 9 от Закона за политическа и гражданска реабилитация на репресирани лица, ще получат и добавката за март в новия ѝ увеличен размер, както и сумите за доплащане на увеличението за месеците януари и февруари 2022 година.\nОт 7 март ще бъде активна електронната справка за изплащаните през този месец суми, включително добавки и разлики, несвързани с пенсиите. Тя се актуализира всеки месец и дава възможност всеки пенсионер да се информира за размера и за начина, по който е изчислена индивидуалната му разлика, както и за изплатената за съответния месец ковид добавка. Справката е достъпна с персонален идентификационен код (ПИК) на НОИ на сайта на института в раздел „Е-услуги и справки“/ „Справки“/ „По ЕГН и ПИК на НОИ“/ „В услуга на пенсионера“.\nПреводите на мартенските пенсии по сметките на пенсионерите, които получават пенсиите си по банков път, ще бъдат извършени на 7 март.\nпонеделник, 07. март 2022 - 10:42\nОт 1 юли минималната пенсия - 467 лева